Remington XP-100

Remington XP-100 (fra eXperimental Pistol number 100) er en sylinderlås-pistol designet i 1961 og produsert av Remington Arms fra 1963 til 1998. XP-100 var en av de første fabrikkpistolene designet for langholdsskyting, og ble introdusert med patronene .221 Fireball (5.7×35.6mm) og 6×45 mm Rem. Våpenet har rykte på seg for å ha god presisjon, og ansees fremdeles i dag som et konkurransedyktig våpen til metallsilhuett eller jakt med håndvåpen.


== Oversikt ==
XP-100 er basert på den korte glidekassen til Remington Model 40X, som også var utgangspunktet for den senere Remington Model 600-riflen. XP-100R-varianten er basert på glidekassen til Remington Model Seven, som er basert på Model 700-glidekassen, men er bare omtrent halvparten så lang. De første XP-100-ene ble levert med 270 mm lang pipe og et nyskapende sentergrepskjefte av nylon. Tidlige prototyper var kamret i .222 Remington, men man erfarte at kombinasjonen av den korte pipen og .222-patronen gav mye støy og munningsflamme. Deretter forsøkte man å korte ned hylsen til et mindre volum som skulle være mer passende til den korte pipen. Dette resultaterte i den nye patronen .221 Fireball som gav utgangshastigheter over 825 m/s med den korte pipen, og med tilsvarende presisjon som .222 Remington. Senere varianter av pistolen ble levert med litt lengre pipe og vanlige riflepatroner.
Alle varianter unntatt XP-100R var enkeltskuddspistoler, mens XP-100R hadde magasin i likehet med de fleste sylinderlåsrifler. «R»-en i modellnavnet står for «repeter» (engelsk repeater), og denne varianten ble produsert fra 1991 til 1997 i .223 Remington., .250 Savage, 7mm-08 Rem., .308 Win, .35 Rem og 350 Rem Mag. Produksjonen ble gjenopptatt i 1998, men denne gangen uten medfølgende jernsikter, og for patronene .223 Rem., .22-250 Rem, .260 Rem. og .35 Rem.


== Modeller ==
XP-100 har gått gjennom en rekke endringer oppigjennom årene, og mange varianter har bare vært tilgjengelig gjennom Remington Custom Shop. Blant de viktigste endringene de senere årene kan det nevnes at pipelengden ble økt til 370 mm og at pistolgrepet ble flyttet bak på skjeftet. Skjefter med bakgrep bruker standard Remington 700-avtrekk, mens skjefter med sentergrep trenger et spesielt avtrekk med lang tilkoblingsstang. Utvalget av kamringer har også endret seg, og siden man gikk bort fra den opprinnelige pipelengden på 270 mm anså man at det ikke lenger var behov for patronene med redusert hylsevolum, slik at man istedet gikk over til å kamre for kommersielle riflepatroner. Mot slutten av produksjonen av XP-100 fikk modellen sterk konkurranse fra andre sylinderlåspistoler som Savage Striker og den allsidige knekkpistolen Thompson/Center Contender.


=== Modeller og produksjonsår ===
Den opprinnelige varianten konfigurert i .221 Fireball med 170 mm pipe var populær til jakt, og ble produsert inntil 1985. Da hadde mange metallsilhuettskyttere allerede siden 1975 benyttet børsemakere for å kamre om til kraftigere patroner. Dette gjorde at Remington begynte å tilby varianten XP-100 Silhouette Target Pistol i 1980 med samme komposittskjefet laget av Zytel, men med 370 mm pipe.
Noen varianter er Varmint Special, Silhouette, Hunter, Custom, R og Rangemaster.

XP-100 (1963–1985)
XP-100 Silhouette (1980–1997)
XP-100 Varmint Special (1986–1992)
XP-100 Custom (1986–1997)
XP-100 Hunter (1993–1994)
XP-100R (1998)
XR-100 (2005–i dag)


=== Kamringer og produksjonsår ===
.221 Fireball (1963–1985)
7 mm BR Remington (1980–1985)
.223 Remington (1986–1997), (2005–i dag i XR-100)
.35 Remington (1986–1997)
350 Rem Mag (1991-1997)
.250 Savage (1990–1992), kun Custom Shop-modeller)
6 mm BR Remington (1990–1992), kun Custom Shop-modeller
.22-250 Remington (1992–1994), kun Custom Shop-modeller, (2005–i dag i XR-100)
.308 Winchester (1992–1994), kun Custom Shop-modeller
7 mm-08 Remington (1993–1994)
.204 Ruger (2005–i dag i XR-100)


=== Vekt ===
XP-100 .221 Fireball, 1700 gram
XP-100 Varmint Special, 1870 gram med 370 mm pipe
XP-100 Silhouette, 1760 gram
XP-100 Hunter, 1980 gram med 370 mm pipe
XP-100 Walnut, 1760 gram med 270 mm pipe
XP-100 KS, 1870 gram
XP-100R, 2040 gram med 370 mm pipe, totallengde 610 mm, glassfiberskjefte.


=== Nåværende produksjon ===
XP-100-glidekassen ble brukt som basis for en ny enkeltskuddsrifle fra Remington kalt XR-100 Rangemaster.Mens XP-100 ikke lenger produseres av Remington så produserer de fremdeles ammunisjon for .221 Fireball. Siden 2002 har også riflen Remington Model 700 vært tilgjengelig i .221 Fireball.


== Tilbakekalling ==
I 1979 ble XP-100-pistoler og Remington Model 600-rifler tilbakekalt på grunn av at det ikke var mulig å tømme våpenet med sikringen på. Remington tilbød gratis ombygging slik at sluttstykket kunne opereres mens sikringen var på, og at våpenet dermed kunne tømmes med sikringen på.


== Se også ==
Thompson/Center Contender
Tanfoglio Thor


== Referanser ==


== Eksterne lenker ==
Bruksanvisning (engelsk) Arkivert 31. juli 2020 hos Wayback Machine.
Artikkel i the American Handgunner, januar/februar 1979
Artikkel i the American Handgunner, juli/august 1982
Artikkel i American Hunter, mai 2014